পবিত্র কোরআনে একথাও বার বার ঘোষিত হয়েছে যে, যারা আল্লাহর সাহায্যকারি হয়ে যায় তাদেরকে সাহায্য করাই মহান আল্লাহর সূন্নত। অপরদিকে জাতি, গোত্র, বর্ণ, দল বা কোন মতবাদের বিজয় আনতে যারা যুদ্ধ করে, তারা নামে মুসলমান হলেও তাদের পথ ইসলামের নয়। সে পথ গায়রুল্লাহর বা শয়তানের। তাদের এজেন্ডা আল্লাহর ইচ্ছার বিজয় নয়, মুসলমানের গৌরব বৃদ্ধিও নয়। তারা প্রতিপক্ষ মহান আল্লাহ ও তাঁর রাসূলের। অতীতের ন্যায় আজও মুসলমানদের বিপুল মেধা, শ্রম, অর্থ, রক্ত ও সময় ব্যয় হচ্ছে এরূপ গায়রুল্লাহর পথে। তাদের কারণেই আল্লাহর কোরআনী আইন তথা শরিয়ত মুসলিম দেশের আইন-আদালত থেকে অপসারিত হয়েছে এবং বিজয়ী হয়েছে কাফেরদের আইন। তাদের হাতে মুসলিম উম্মাহর মানচিত্র খন্ডিত হয়ে ৫০টির বেশী রাষ্ট্র গড়ে উঠেছে। মুসলিম রাষ্ট্রগুলীতে বিশাল বিশাল সামরিক বাহিনী রয়েছে ঠিকই এবং এসব সেনাবাহিনীর পিছনে বিস্তর অর্থ, শ্রম ও রক্তও বিনিয়োগ হচ্ছে, তবে সেটি আল্লাহর দ্বীন বা বিধানকে সমুন্নত রাখতে নয়। মুসলমানদের ইজ্জত বাড়াতেও নয়। বরং সেটি শরিয়তের পরাজয়, দেশগুলীর খন্ডিত ভূগোল এবং ভাষা ও ভূগোল-ভিত্তিক জাতীয় সরকার বা ট্রাইবাল আধিপত্যকে দীর্ঘজীবী করতে। ফলে বিশ্বজুড়ে মুসলমানদের সংখ্যা বাড়লেও বিজয় আসছে না ইসলামের।